DA Den Europæiske Unions Tidende C 98/3

Domstolens dom (Store Afdeling) af 14. februar 2012 — Toshiba Corporation m.fl. mod Úřad pro ochranu hospodářské soutěže (anmodning om præjudiciel afgørelse fra Krajský soud v Brně — Den Tjekkiske Republik)

(Sag C-17/10) (1)

(Konkurrence - kartel på en medlemsstats område, som påbegyndtes inden denne stats tiltrædelse af Den Europæiske Union - internationalt kartel med virkning for Unionens område og Det Europæiske Økonomiske Samarbejdsområde - artikel 81 EF og EØS-aftalens artikel 53 - forfølgning og sanktionering af overtrædelsen i perioden før og efter tiltrædelsestidspunktet - bøder - afgrænsning af Kommissionens og de nationale konkurrencemyndigheders kompetencer - pålæggelse af bøder ved Kommissionen og ved den nationale konkurrencemyndighed - princippet ne bis in idem - forordning (EF) nr. 1/2003 - artikel 3, stk. 1, og artikel 11, stk. 6 - virkningerne af en ny stats tiltrædelse af Unionen)

2012/C 98/04

Processprog: tjekkisk

Den forelæggende ret

Krajský soud v Brně

Parter i hovedsagen

Sagsøgere: Toshiba Corporation, T&D Holding, anciennement Areva T&D Holding SA, Alstom Grid SAS, anciennement Areva T&D SAS, Alstom Grid AG, anciennement Areva T&D AG, Mitsubishi Electric Corp., Alstom, Fuji Electric Holdings Co. Ltd, Fuji Electric Systems Co. Ltd, Siemens Transmission & Distribution SA, Siemens AG Österreich, VA Tech Transmission & Distribution GmbH & Co. KEG, Siemens AG, Hitachi Ltd, Hitachi Europe Ltd, Japan AE Power Systems Corp. og Nuova Magrini Galileo SpA

Sagsøgt: Úřad pro ochranu hospodářské soutěže

Sagens genstand

Anmodning om præjudiciel afgørelse — Krajský soud v Brně — fortolkning af artikel 81 EF, af artikel 50 i Den Europæiske Unions charter om grundlæggende rettigheder (EUT 2007 C 303, s. 1), af Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT 2003 L 1, s. 1) og især af dettes artikel 3, stk. 1, og artikel 11, stk. 6, samt af punkt 51 i Kommissionens meddelelse om samarbejdet inden for netværket af konkurrencemyndigheder (EUT 2004 C 101, s. 43) — kartel på en medlemsstats område, som påbegyndtes før denne stats tiltrædelse af Den Europæiske Union og afsluttedes efter denne begivenhed — Kommissionens og den nationale konkurrencemyndigheds pålæggelse af bøder — den nationale myndigheds kompetence til at forfølge samme adfærd for perioden forud for tiltrædelsen — princippet ne bis in idem

Konklusion

1) Artikel 81 EF og artikel 3, stk. 1, i Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 skal fortolkes således, at disse bestemmelser inden for rammerne af en procedure indledt efter den 1. maj 2004 ikke finder anvendelse på et kartel, som har haft virkninger på en medlemsstats område, når medlemsstaten tiltrådte Unionen den 1. maj 2004, og virkningerne vedrører perioder forud for denne dato.

2) Den omstændighed, at Europa-Kommissionen indleder en procedure i henhold til kapitel III i forordning nr. 1/2003 med hensyn til et kartel, fratager ikke i medfør af artikel 11, stk. 6, i forordning nr. 1/2003, sammenholdt med samme forordnings artikel 3, stk. 1, konkurrencemyndigheden i den pågældende medlemsstat dens kompetence til under anvendelse af national konkurrenceret at sanktionere de konkurrencebegrænsende virkninger forårsaget af dette kartel på nævnte medlemsstats område i løbet af perioder forud for sidstnævntes tiltrædelse af Unionen. Princippet ne bis in idem er ikke til hinder for, at virksomheder, der har deltaget i et kartel, pålægges bøder af den nationale konkurrencemyndighed i den pågældende medlemsstat med henblik på at sanktionere virkningerne forårsaget af dette kartel på medlemsstatens område inden dens tiltrædelse af Unionen, eftersom bøderne pålagt medlemmerne af dette kartel ved en beslutning truffet af Kommissionen inden vedtagelsen af nævnte nationale konkurrencemyndigheds afgørelse ikke havde til formål at bekæmpe de nævnte virkninger.

(1) EUT C 100 af 17.4.2010.